Wilhelm Dinesen

Adolph Wilhelm Dinesen (pseudonym Boganis) (født 19. december 1845 i København, død 28. marts 1895 sammesteds) var en dansk forfatter, officer, eventyrer og politiker.

Dinesen var søn af Dagmar Alvilda Dinesen og Adolph Wilhelm Dinesen og voksede op på sædegården Katholm på Djursland som anden søn i en søskendeflok på otte. Han gik dog som dreng i skole i København og var da i huset hos
generaltolddirektør grev von Sponneck.

Ligesom faderen gik Dinesen militærvejen og blev i oktober 1863 sekondløjtnant ved 9. regiment og deltog som attenårig i kampene ved Danevirke (3. februar), Sankelmark (6. februar) og Dybbøl (18. april) i 2. Slesvigske Krig i 1864, hvor han udmærkede sig. Han skrev senere bogen Fra 8. Brigade om sine oplevelser fra denne krig. I 1867 blev Dinesen premierløjtnant og gjorde tjeneste i København indtil november 1870 (tog sin afsked 1873).

Fra nytår 1871 sluttede Dinesen sig til den franske hær i den fransk-tyske krig, hvor han fik rang af kaptajn. I general Jean-Baptiste Billots stab fulgte han med østhæren og deltog i en række træfninger, indtil hæren kastedes ind i Schweiz. I marts måned tog han afsked fra den franske hær, men forblev i landet og oplevede nederlaget i Paris under Pariserkommunen, hvorom Dinesen nedskrev den eneste danske øjenvidneberetning, Paris under Communen (1873).

Samme år drog Wilhelm Dinesen til Nordamerika, hvor han først opholdt sig nogen tid i Nebraska i meget forskellige stillinger. En tid arbejdede han i pawnee-reservatet og skulle have været med på indianernes jagttur i det sydligste Nebraska, hvorunder disse blev massakreret af deres gamle fjender i lakota-stammen. I perioden 1873-1874 slog sig ned i Wisconsins skove, hvor han ernærede sig som jæger. Han levede i perioder blandt indianere, og lærte deres levevis og natursyn at kende. Indianerne gav ham navnet Boganis (dvs. hasselnød), som han senere benyttede som pseudonym til Jagtbreve og Nye Jagtbreve.

Han beskriver sine motiver således:

Han vendte i december 1874 tilbage til Danmark, hjalp sin syge fader med landbruget indtil hans død i 1876 og rejste i 1877 til Tyrkiet, hvor han fulgte med den tyrkiske hær under den russisk-tyrkiske krig på Balkan.

I 1879 købte han Rungstedlund og Folehavegård og giftede sig i 1881 med Ingeborg Westenholz, datter af Regnar Westenholz. De fik fem børn, heriblandt Karen Blixen og Thomas Dinesen.

I sin tid som godsejer blev han politisk engageret. Fra 1885 sad han i Hørsholm Sogneråd og stillede sig 1887 til Folketingsvalg i Fredensborgkredsen ligesom 1890 i Grenaakredsen, men begge gange uden held. I flere småskrifter og talrige bladartikler samt på offentlige møder udtalte Dinesen sig med stor skarphed imod Københavns Befæstning og regeringens provisoriske lovgivning, men tillige mod Venstres politiske adfærd og for indgribende økonomiske reformer. I 1892 lykkedes det ham at blive valgt til Folketinget (for Grenaakredsen) som løsgænger og arbejdede her med fredning, jagtlovgivning og forsvarspolitik indtil sit selvmord i 1895.

Wilhelm Dinesen skrev igennem hele livet, men fik særlig anerkendelse for Boganis' Jagtbreve, som løbende blev trykt i dagbladet Politiken. Disse breve peger frem mod natursynet hos bl.a. Johannes V. Jensen.

Han er begravet på Hørsholm Kirkegård og portrætteret på et maleri af Laura Sarauw (1886).

Litteratur 
 Biografi i Dansk biografisk Leksikon, 1. udgave
 Biografi i Dansk biografisk Leksikon, 2. udgave

Bibliografi 
 Fra vest til øst – Syv skitser fra ottende brigade, København: Gyldendal 1880.
 Fra Ottende Brigade, København: P.G. Philipsens Forlag 1889.
 Boganis Jagtbreve, Udgivet med vignetter af Hans N. Hansen, København: P.G. Philipsens Forlag 1889.
 – engelsk: Dinesen, Wilhelm: Boganis – Letters from the Hunt, Udgivet af Rowan Tree Press, New York 1987, .
 Boganis Jagtbreve og Nye Jagtbreve, 2 bind, København: P.G. Philipsens Forlag 1890.
 Fra et Ophold i de forenede Stater, Tilskueren, 1887, s. 778-796 og 913-936.
 Tre Venner, Politiken, 12. marts 1894.
 Paris under Communen, København 1968 (første gang 1873, her genoptrykt efter 2 udgaven fra 1891), 302 sider

Yderligere læsning 
 "Politiken og Dannebrog", 29. marts 1895.
 Brandes, Georg: Essays, Danske Personligheder, 1889, s. 285-306 og i Samlede Skrifter, III, 1900, s. 203-217.
 Dinesen, Thomas: Boganis – Min fader, hans slægt, hans liv og hans tid, København: Gyldendal 1972.
 Buk-Swienty, Tom: Kaptajn Dinesen - Ild og blod, Gyldendal 2013.
 Buk-Swienty, Tom: Kaptajn Dinesen - Til døden os skiller, Gyldendal 2014.

Fodnoter

Eksterne henvisninger 

 Wilhelm Dinesen på Jyskeslægter.dk 
 Hørsholm-anekdoter om kaptajn Wilhelm Dinesen  
 Oversigtsside for Wilhelm Dinesen på Litteraturpriser.dk 
 Wilhelm Dinesens jagtbrev fra fuglekøjerne på Fanø 
 Wilhelm Dinesen på Grænseforeningen.dk 
  

Faglitterære forfattere fra Danmark
Selvbiografer fra Danmark
Romanforfattere fra Danmark
Wilhelm
Officerer fra Danmark
Personer i den 2. Slesvigske Krig fra Danmark
Kommunalpolitikere fra Danmark
Folketingsmedlemmer i 1890'erne
Danskere i fremmed militær tjeneste
Personer der har begået selvmord
Personer fra København
Godsejere fra Danmark
Debattører fra Danmark
Personer i Dansk Biografisk Leksikon
Eventyrere fra Danmark
Tidligere løsgængere i Folketinget
Dansksprogede forfattere fra Danmark